Pulwama Attack पर टीवी सितारों की कड़ी प्रतिक्रिया:  'उन कायरों को जिंदा दफनाओ'  
पुलवामा अटैक पर टीवी सितारों ने दी कड़ी प्रतिक्रिया
इस आतंकी हमले को बताया कायराना
सरकार से कड़ा कदम उठाने की मांग की
जम्मू कश्मीर के पुलवामा में हुए आतंकी हमले की टीवी एक्टर शरद मल्होत्रा ने कड़ी निंदा की है. उन्होंने कहा कि मुझे उन जवानों के परिजनों के लिए बहुत दुख और आतंकी हमले पर बहुत गुस्सा आ रहा है. मेरा दिल उन जवानों के लिए रो रहा है, जो इस हमले में शहीद हो गए. हमले के गुनहगारों को जिंदा दफनाओ. मुझे आशा है कि सरकार इस दिशा में कड़ा कदम उठाएगी और ऐसे हमले दोबारा नहीं होंगे.
 
पुलवामा में हुए आतंकी हमले पर मशहूर टीवी एक्टर अर्जुन बिजलानी ने कहा कि यह सभी एक लिए एक काले दिन की तरह था. जब मुझे इसकी खबर मिली तो बहुत गुस्सा आया. मुझे आशा है कि भारतीय सेना आंतकियों को कड़ा सबक सिखाएगी. एक्टर अर्जुन ने शहीदों के परिजनों के प्रति दुख व्यक्त किया और कहा कि मानव जीवन बहुत वैल्यूवल है और इस तरह की घटनाएं देश में नहीं होनी चाहिए.
इस आतंकी हमले पर कड़ी प्रतिक्रिया देते हुए टीवी एक्टर शशांक व्यास ने कहा कि भारत को इस दिशा में कड़ा कदम उठाना चाहिए. कोई भी व्यक्ति पाकिस्तान और कश्मीर जाते समय कैसे सुरक्षित रह सकता है, जब इस तरह के हमले होंगे. जिंदगी बहुत छोटी होती है और सभी को शांति से रहने का अधिकार है.

पुलवामा हमले पर टीवी एक्टर जेसन शाह ने कहा कि हमें गुस्से में कोई कदम नहीं उठाना चाहिए. गुस्से से कोई बदलाव नहीं आ सकता. इस हमले पर दुख जताते हुए उन्होंने कहा कि यह सब राजनीति की वजह से हो रहा है. दुनियाभर में लोगों के बीच प्यार की जरुरत है.
आतंकी हमले की निंदा करते हुए टीवी एक्टर रेहान रॉय ने कहा कि मेरा दिल उन शहीद जवानों और उनके परिजनों के लिए रो रहा है. उन कायरों को जिंदा दफनाओ. उन्होंने कहा कि सरकार को इस दिशा में कड़े कदम उठाने चाहिए. हमारे देश के जवान ही असली हीरो हैं. 

जम्मू कश्नीर के पुलवामा में हुए आतंकी हमले पर टीवी एक्ट्रेस मून बनर्जी ने कहा कि हमें कैसी भी इस तरह की कायराना हरकत रोकने की जरुरत है और इसके लिए छोटे से छोटा प्रयास भी महत्वपूर्ण है .